Man vas ná 12-jarige spoorloos verdwyn(Argieffoto: pixabay) Forensiese toetse sal gebruik word om te bepaal of die liggaam wat tussen die riete op ŉ plaas by Kronendal gevind is, dié van ŉ 12-jarige seun van Houtbaai is wat vroeër verdwyn het. Die seun het Woensdag verdwyn nadat hy die laaste keer saam met ŉ 23-jarige man gesien is. Die twee ken mekaar, het brig. Novela Potelwa, polisiewoordvoerder in die Wes-Kaap, gesê. Dié man is Saterdag in hegtenis geneem in verband met die kind se verdwyning en verskyn na verwagting Maandag in die Wynbergse landdroshof. Die polisie het gesê die ondersoek is in ŉ gevorderde stadium. Die kind se naam is nie bekend gemaak nie. “Meer besonderhede oor die ondersoek sal na verwagting bekend gemaak word wanneer die verdagte in die hof verskyn,” het Potelwa gesê.